Upute za davanje bazalnog inzulina ujutro

**Inzulin** kojeg primate je **dugodjelujući inzulin** koji se daje **svaki dan ujutro,** poželjno u isto vrijeme.

Ima najveći utjecaj na razinu šećera **navečer** te je potrebno redovito mjerenje šećera svaki dan prije večere i zapisivanje u dnevnik samokontrole kojeg je obavezno ponijeti na slijedeću kontrolu. Važno je da se prije mjerenja šećera ne uzima hrana barem 4 sata, tj. da šećer bude izmjeren natašte.

Ukoliko je **šećer prije večere visok, doza jutarnjeg inzulina je premala**.

Potrebno je uzeti ciklus od 3 dana te mjeriti šećer ujutro na tašte i ako je 3 ili više dana veći od \_\_\_\_ mmol/l povećati dozu za 2 jedinice. Povećavati svakih 3 dana dok se ne dobiju dogovorene vrijednosti.

Ukoliko se **javi hipoglikemija** (nizak šećer u krvi) u bilo koje doba dana ili noći, **doza je** **prevelika** te ju je potrebno **smanjiti prilikom slijedećeg davanja za 2 jedinice**.

Ovaj inzulin nije vezan uz obrok i **nakon davanja nije potrebno jesti.**

**Rezervni inzulin se čuva u hladnjaku, najbolje u vratima.**

Brizgalica koja se koristi može biti na sobnoj temperaturi do mjesec dana ali ne kod izvora topline.

**Mjesta davanja** inzulina su **trbuh s obje strane pupka, natkoljenice i vanjski dio nadlaktice**. Mjesta davanja potrebno je mijenjati svakodnevno kao i iglu za inzulin.

Postupak primjene inzulina je slijedeći :

1. odabrati propisanu dozu
2. staviti novu iglu i ukloniti zaštitu s nje
3. napraviti nabor na koži
4. ubosti okomito i pritisnuti klip da inzulin uđe pod kožu
5. zadržati iglu u tkivu još 10 sekundi
6. izvaditi iglu, skinuti s brizgalice te odložiti u spremnik za oštri otpad

**Hipoglikemija** je stanje kada razina šećera u krvi padne ispod normale (manje od 4 mmo/L ).

Simptomi su znojenje, drhtanje ruku, lupanje srca, vrtoglavica , nemir, slabost.

Ukoliko je moguće potrebno je izmjeriti razinu šećera u krvi.

Uzeti koncentrirane ugljikohidrate ovisno o razini šećera i situaciji u kojoj se nalazite.

Najbrže djeluju glukozni bomboni, šećer, med, voćni sok.

Namirnice koje povećavaju razinu šećera u krvi su ugljikohidrati od koji su najznačajniji:

1. Žitarice - zrna, brašno, pekarski proizvodi, sve vrste tijesta, žganci, riža
2. Svježe i suho voće
3. Mlijeko i jogurt
4. Škrobno povrće- krumpir, grah, grašak, leća, slanutak

Ne znači da te namirnice ne smijete jesti već pripaziti na količinu.

Ukoliko imate dodatna pitanja u vezi Vašeg liječenja, slobodno nam se obratite.